stanford-oval/wikipedia huggingface dataset:
In My Defens God Me Defend

Jaakko IV:n vaakuna, jossa tunnuslause esiintyy muodossa In my defens.
In My Defens God Me Defend (suom. Puolustuksenani Jumala minua puolustakoon) on Skotlannin kuningaskunnan kuninkaallisen vaakunan sekä Skotlannissa käytettävän Yhdistyneen kuningaskunnan vaakunan tunnuslause. Vaihtoehtoiset versiot vaakunasta näyttävät muutetun tunnuslauseen, muodossa In defens tai englanniksi In defense. Tunnuslause esiintyy perinteisesti vaakunan kypäränkoristessa.
Holoseenin ajanlasku

Holoseenin ajanlasku on kalenteriuudistusehdotus, joka mahdollistaa holoseenin aikana tapahtuneiden tapahtumien esittämisen yhtenäisellä, kasvavalla aikajanalla. Ajatus on lähtöisin geologeilta, ja paleontologi Cesare Emiliani toi sen julkisuuteen vuonna 1993. Kalenterin alkupiste on asetettu vuoteen 10 000 eaa. kristillistä ajanlaskua, jolloin holoseeni ja neoliittinen vallankumous suurin piirtein alkoivat. Vuosien pituudet lasketaan kuten gregoriaanisessa kalenterissa. Yhtenä tavoitteena oli saada aikaan uskonnollisesti neutraali kalenteri, joka muuttaa laajalti käytössä olevia kalentereja mahdollisimman vähän. Nykyiset vuosiluvut muutetaan holoseenin ajanlaskuun lisäämällä  niihin 10 000, eli vuodesta 2024 tulee vuosi 12024. Vuodet eaa. muutetaan holoseenin ajanlaskuun vähentämällä  ne 10 001:stä.
Vuosi 0 holoseenin ajanlaskussa  merkitsee jääkauden muodollista loppumisvuotta, ja ihmisen interglasiaalisen historian alkua. Se yhdistää suurta määrää muutoksia ja tapahtumia.
Tapahtumia vuoden 0 (HE) aikoihin

nuorempi Dryas-jääkausi loppuu. Pleistoseeni loppuu ja  Holoseeni alkaa. Varhainen paleoliittinen historiallinen kausi loppuu ja mesoliittinen kausi alkaa – pohjoisessa myöhemmin kuin päiväntasaajan lähellä. Suuria maa-alueita vapautuu jäätiköistä, ja ne muuttuvat jälleen asuttaviksi.
Susi kesyyntyy ja kesytetään.
Lähi-itä: Natufin kulttuuri. Lammas ja vuohi luultavasti kesytetään. Koira syntyy. Elintarvikkeita tuotetaan yhteisössä, joka asuu pyöreissä majoissa luolien ulkopuolella Jerusalemin luoteispuolen laaksossa.
Eurooppa: Magdalén-kulttuuri kukoistaa, käytössä on kehittyneitä välineitä ja luolamaalauksia tehdään Ranskassa (mm. Altamiraan ja Lasceaux'iin), tekijöinään mahdollisesti baskien esi-isät. Muita tunnettuja kulttuureja ovat Hampurin- ja Federmesser-kulttuurit Keski-Euroopassa, Tanskassa ja Skånessa, Creswellin kulttuuri Isossa-Britanniassa
Norja: Ensimmäiset jäljet asutuksesta rannikolla (Bremsnes, Fosna, Östfold, Rogaland ja Finnmark).
Egypti: Suuri ilmastonmuutos Pohjois-Afrikassa on muuttanut pohjoisen osan Niilin laaksoa suureksi keitaaksi, joka kokoaa aiemmin nomadisia heimoja asutuksiin, jotka vähitellen muuttuvat enemmän tai vähemmän pysyviksi.
Aasia:  Kaspianmeren läheisiä luolia käytetään asumuksina.
Japani: Varhaisimmat jäljet Jomon-kansasta, jolla on käytössään keramiikkaa. Metsästys, kalastus ja keräily ovat elinkeinoja. Noin 10 000 asuinpaikkaa tunnetaan seuraavilta vuosituhansilta. Keramiikkaa tavataan Lähi-idästä vasta noin 3500 vuotta myöhemmin (eli noin vuonna 3500 HE).
Mesopotamia: Ainakin kolme kieliryhmää jakaa kulttuurisesti ja yhteiskunnallisesti samoja elämäntapoja, mm. sumerit ja seemiläiset.
Mesopotamia: Ihmiset korjaavat villiä  vehnää ja ruista sirpeillä , mahdollisesti maltaan tekoa varten.
Korea: Ensimmäiset keramiikkalöydöt, jotka mahdollisesti viittaavat maanviljelyn alkamiseen.
Merenpinta nousee koko maapallolla mannerjäätiköiden sulaessa ja laajoja alueita joutuu veden alle.
Homo floresiensis, ihmisen viimeisin tunnettu sukulainen katoaa.
Mammutit, mastodontit, smilodonit, jättiläismajavat, jättiläislaiskiaiset kuolevat sukupuuttoon pleistoseenin lopun joukkotuhossa.
Beringinmeri: Toinen Beringin kannas Beringinsalmen yli vajoaa ja katoaa noin vuonna 2000 HE. Maakannas mahdollisti ihmisten ja eläinten vaeltamisen Siperiasta Alaskaan 15000 vuoden ajan.
Alabama- ja Paleo-intiaanit elävät osittain nomadisesti. Blackwater Draw syntyy itäiseen New Mexicoon, osoittaen inhimillisen kulttuurin alkua..
Etelä-Amerikka: Ihmiset ovat levittäytyneet El Jobo'on Venezuelaan ja Fells'n luoliin Tulimaahan asti Keski-Amerikan kannasta pitkin  jo n. -10000 HE. Muita pleistoseenin asuinpaikkoja ovat olleet El Inga (Ecuador), Pikimachay (Peru), Tagua-Tagua (Chile) ja Lagoa Santan luolat nykyisessä Brasiliassa.
Eurooppa: Ihmiset tulevat Fennoskandiaan, Pohjois-Norjaan, Suomeen, Ruotsiin ja Kuolaan.[lähde? ]
Joidenkin tapahtumien vertaileva ajoitus

| Tapahtuma | Kristillinen ajanlasku | Holoseenin ajanlasku |
| --- | --- | --- |
| Atlantis uppoaa mereen Platonin kirjoituksen (560 eaa.) mukaan | 9560 eaa. | 441 HE |
| Eurooppa: Azilien (Piste- ja raitamaalattujen piikivien kulttuuri) -kansa asuttaa Ranskaa, Espanjaa, Sveitsiä, Belgiaa ja Skotlantia | 9000 eaa. | 1000 HE |
| Lähi-itä: Ensimmäiset kivirakennukset Jerikossa | 9000 eaa. | 1001 HE |
| Baltian jääjärvi (osa nykyajan Itämerta) tyhjenee ja Yoldiameri muodostuu | 8300 eaa. | 1700 HE |
| Kuparikausi alkaa Anatoliassa ja Iranissa | 6000 eaa. | 4001 HE |
| Mesopotamia = Irakista Persianlahteen | 4001 eaa. | 6000 HE |
| Maya-intiaanien "suuri vuosi" | 3114 eaa. – 2012 | 6887 – 12012 HE |
| Egyptin kaksi osaa yhdistyvät | 3100 eaa. | 6901 HE |
| Hammurabi Babylonin kuninkaana | 1792 – 1750 eaa. | 8209 – 8251 HE |
| Akhenaton Egyptin faaraona | 1379 – 1362 eaa. | 8622 – 8639 HE |
| Rooma perustetaan | 753 eaa. | 9248 HE |
| Konfutsen elinaika | 551 – 479 eaa. | 9450 – 9522 HE |
| Aleksanteri suuren hallintokausi | 336 – 323 eaa. | 9665 – 9678 HE |
| Hannibal valloittaa Rooman | 218 eaa. | 9783 HE |
| Keisari Augustuksen hallintokausi | 27 eaa. – 14 jaa. | 9974 – 10014 HE |
| Hastingsin taistelu | 1066 | 11066 HE |
| Konstantinopolin valloitus | 1453 | 11453 HE |
Aiheesta muualla

A New History for Humanity – The Human Era Kurzgesagt – In a Nutshell, Youtube 7.12.2016.
Hyacinthe Rigaud

| Hyacinthe Rigaud |
| --- | --- |
 Omakuva, 1698, Perpignan, Musée Hyacinthe Rigaud.
Henkilötiedot
Syntynyt: 18. heinäkuuta 1659 Perpignan, Ranska
Kuollut: 29. joulukuuta 1743 (84 vuotta) Pariisi
Kansalaisuus:  ranskalainen
Taiteilija
Ala:  taidemaalaus
Taidesuuntaus:  Barokki
Kuuluisimpia töitä:  -
Palkinnot
 Prix de Rome 1682 
Aiheesta muualla
www.hyacinthe-rigaud.com
Hyacinthe Rigaud, Ludvig XV:n muotokuva, 1730.
Hyacinthe Rigaud (oik. Hyacinthe-François-Honoré-Mathias-Pierre Martyr-André Jean Rigau y Ros, 18. heinäkuuta 1659 Perpignan – 27. joulukuuta 1743 Pariisi) oli ranskalainen taidemaalari, joka oli barokin menestyneimpiä ranskalaisia muotokuvamaalareita.
Rigaud syntyi taiteilijaperheeseen, mutta menetti jo varhain isänsä. Hänet lähetettiin 14-vuotiaana Montpellier’hen taidemaalari Pezet’n ateljeehen oppilaaksi. Sen jälkeen hän oli oppilaana sekä Verdierin että Ranc vanhemman työpajoissa.
Rigaud muutti vuonna 1681 Pariisiin ja sai seuraavana vuonna arvostetun Prix de Romen. Charles Le Brunin neuvosta Rigaud keskittyi muotokuvamaalauksiin.
Rigaud herätti vuonna 1688 hovin ja itse kuningas Ludvig XIV:n huomion, kun hän maalasi kuninkaan veljen, Filipin muotokuvan. Seuraavana vuonna hän maalasi nuoremman Filipin muotokuvan. Ludvig XIV tilasi tämän jälkeen muotokuvan haarniskassa. Se luovutettiin vuonna 1694. Rigaud’n maine perustuu erityisesti vuoden 1701 Ludvig XIV:n muotokuvaan kruunajaisasussa. Teos oli mallina monille seuraavillekin ranskalaisten monarkkien seremoniallisille muotokuville. Tällaisia maalauksia tilattiin aina 1800-luvulle saakka.
Rigaud sai niin paljon tilauksia, että joutui antamaan osia avustajilleen. Joseph Parrocel esimerkiksi maalasi kruununprinssi Ludvigin muotokuvan taustalla olleen taistelukuvauksen. Osa Rigaud’n muotokuvista on hieman intiimimpiä, kuten hänen äitinsä Marie Serren kaksoismuotokuva. Rigaud maalasi muotokuvien lisäksi useita uskonnollisia maalauksia. Kaikkiaan Rigaud teki lähes 400 maalausta, ja hovin jäsenten lisäksi hän teki muotokuvia muista aatelisista, aristokraateista ja pankkiireista. Muualla Euroopassa hän maalasi muun muassa Espanjan Filip V:n ja Puolan August III:n muotokuvat.
Rigaud sai ansioistaan Pyhän Mikaelin ritarikunnan ritarin arvon vuonna 1727 sekä aatelisarvon vuonna 1709. Hänet valittiin vuonna 1700 maalaustaiteen akatemiaan, jossa hän opetti vuodesta 1710. Akatemian rehtoriksi hänet valittiin 1733.
Aiheesta muualla

Kuvia tai muita tiedostoja aiheesta Hyacinthe Rigaud Wikimedia Commonsissa
Hyvän tekijät

| Hyvän tekijät |
| --- | --- |
 Elokuvan juliste, Julia Vuori, 1997.
Ohjaaja:  Markus Nummi
Käsikirjoittaja:  Markus Nummi
Säveltäjä:  More Karvonen
Kuvaaja:  Tuomo Virtanen
Leikkaaja:  Anne Lakanen
Lavastaja:  Minna Kauhanen
Pääosat:  Kaisu Kurki Elina Knihtilä Peter Franzén
Valmistustiedot
Valmistusmaa:  Suomi
Tuotantoyhtiö:  GNUfilms, Heimola Filmproductions
Ensi-ilta:  16. toukokuuta, 1997
Kesto:  83 min
Alkuperäiskieli:  suomi
Aiheesta muualla
IMDb 
Elonet
Infobox OKNimi-testi OK: 
Hyvän tekijät on Markus Nummen ohjaama ja käsikirjoittama suomalainen komediaelokuva vuodelta 1997.
Elokuvassa Heidi ja Sanna ovat ystävyksiä, jotka päättävät tehdä jotain hyvää jollekin ihmiselle, jolla menee huonosti.
In My Life

”In My Life” on The Beatlesin kappale vuonna 1965 julkaistulta Rubber Soul -albumilta. Kappaleen sanoituksen on tehnyt John Lennon. Sävellyksestä Lennonilla ja Paul McCartneyllä on erilaiset muistikuvat. Omasta mielestään McCartney kirjoitti koko melodian, Lennonin mielestä vain väliosan ja harmoniat. Kappale merkittiin yhtyeen silloisen tavan mukaan molempien sanoittamaksi ja säveltämäksi. Vuonna 2018 Harvardin tilastotieteen luennoitsija Mark Glickman ja Dalhousien yliopiston matematiikan professori Jason Brown tutkivat sävellystä ja tulivat siihen tulokseen, että se on selvästi lähempänä Lennonin kuin McCartneyn tyyliä.
”In My Life” on yksi The Beatlesin tunnetuimmista kappaleista ja se valittiin Mojo-lehden äänestyksessä kaikkien aikojen parhaaksi popkappaleeksi vuonna 2000. Rolling Stone -lehden vastaavassa äänestyksessä se ylsi sijalle 23. Kappaleen barokkivaikutteinen kosketinsoolo on tuottaja George Martinin säveltämä ja soittama.
Igor Gorgan

Igor Gorgan
Igor Gorgan (s. 2. elokuuta 1969 Dubăsari) on moldovalainen entinen kenraali, joka toimi maansa esikuntapäällikkönä vuosina 2013–2016 ja 2019–2021. The Insider paljasti raportissaan kesäkuussa 2024 Gorganin jakaneen tietoja Venäjälle Ukrainan sodan (2022) aikana.
Opinnot ja ura

Gorgan opiskeli sotilaskorkeakoulussa Novosibirskissä vuosina 1987–1991. Hän ehti palvella Odessassa jonkin aikaa, mutta Neuvostoliitto hajosi pian ja Gorgan siirtyi komppanian päälliköksi Chișinăuhun. Vuosina 2001–2002 hän opiskeli United States Army Command and General Staff Collegessa Kansasissa. Lisäksi Gorgan opiskeli Moldovan vapaassa kansainvälisessä yliopistossa, josta hän sai maisterin arvon kansainvälisessä oikeudessa.
Gorgan osallistui Naton johtamiin operaatioihin Bosniassa, Irakissa ja Georgiassa vuosina 2003–2006. Hän oli Moldovan esikuntapäällikkö ensimmäisen kerran vuosina 2013–2016. Heinäkuussa 2019 venäläismielinen presidentti Igor Dodon nimitti hänet uudelleen tähän asemaan. Kohti länsiliittoutumista suuntautunut Maia Sandu erotti Gorganin syyskuussa 2021. Tultuaan erotetuksi Gorgan aloitti työskentelyn Yhdistyneiden kansakuntien pakolaisjärjestön toimistossa Chișinăussa.
Vakoilu

The Insiderin kesäkuussa 2024 julkaiseman raportin mukaan Gorgan aloitti tietojen jakamisen Venäjän sotilastiedustelun GRU:n edustajan kanssa huhtikuussa 2022. Gorgan välitti tietoa asekuljetuksista ja muusta avusta Ukrainalle. Lisäksi hän raportoi Moldovan politiikasta ja Maia Sandun puheista. Gorgan väitti vuodetussa viestissä Moldovan poliitikkojen olevan nopeasti "hoidettavissa" ja monien olevan valmiita Venäjän väliintulolle. Hän myös toivoi Moldovan tulevan puhdistetuksi "fasisteista" ja toisaalta ilmoitti, ettei Moldovassa ole "natsiryhmiä". Gorgan ilmeisesti lopetti kirjeenvaihdon GRU:n Aleksei Makarovin kanssa Moldovan karkottaessa kymmeniä venäläisiä diplomaatteja heinäkuussa 2023.
The Insider julkaisi Gorganin Telegram-viestien lisäksi Moldovan tutkivien journalistien ottamia kuvia Gorganin tapaamisista GRU:n Aleksei Makarovin kanssa Chisinaun Venäjän-suurlähetystön ulkopuolella. Moldovan presidentin henkilöstöpäällikkö Adrian Băluțel ilmoitti tietojen myötä Gorganin sotilasarvon ja kunniamerkkien perumisesta. Lisäksi hän vaati ankarinta rangaistusta maanpetoksesta.
The Insiderin lähde Venäjän sotilastiedustelussa arveli Gorganin aloittaneen vakoilun Venäjän hyväksi jo vuonna 2004.
Yksityiselämä

Gorgan on naimisissa ja hänellä on kaksi lasta. Hänen kielitaitoonsa kuuluvat englanti, ranska, georgia ja venäjä.
Holos

| Holos> Голос |
| --- | --- |
  
  
  
Perustettu:  2019
Puheenjohtaja:  Kira Rudyk
Ideologia:  liberalismi EU-myönteisyys
Poliittinen kirjo:  keskusta–keskusta-oikeisto
Verh’ovna Rada:  20 / 450
Kansainväliset jäsenyydet:  ALDE
Kotisivu:  https://goloszmin.org
Infobox OKNimi-testi OK: 
Holos (ukr. Голос) on ukrainalainen liberaali puolue.
Historia

Puolueen perustajiin ja ensimmäisiin ehdokkaisiin kuului lähinnä politiikan uusia tulokkaita, jotka halusivat ottaa etäisyyttä maan oligarkeihin. Holos perustettiin aikaisemman Aloitteiden alusta -puolueen pohjalta. Uusi puolue merkittiin virallisesti puoluerekisteriin toukokuussa 2019. Puolue osallistui tuolloin järjestettäviin parlamenttivaaleihin ja sai 20 paikkaa ja 5,82 prosentin kannatuksen.
Maaliskuussa 2020 puolueen uudeksi puheenjohtajaksi valittiin Kira Rudyk.
Puolueen sisäisten erimielisyyksien takia Holos on menettänyt edustajiaan Verh’ovna Radassa loikkauksien takia. Nämä loikkarit ovat sittemmin perustaneet erillisen parlamenttiryhmän nimeltä Oikeus. Syyskuu 2021 oli käännekohta, kun Jaroslav Ruštšišna loikkasi puolueesta ja siirtyi Oikeus-ryhmään.
Ideologia ja kannanottoja

Holos on kuulunut Euroopan liberaalidemokraattiseen puolueeseen vuodesta 2020 lähtien.
Puolue on yhdessä Kansan palvelijan kanssa profiloitunut ennen kaikkea korruptionvastaisena puolueena. Vuoden 2019 vaalien alla Holos epäsi kolmen ehdokkaan ehdokkuuden näiden hämärien yhteyksien takia. Lisäksi puolue palautti 70 000 euron arvosta lahjoituksia, joiden todellisesta alkuperästä ei ollut täyttä varmuutta.
Lokakuussa 2020 puolue vaati, että Venäjän tulee maksaa 500 miljoonan Yhdysvaltain dollarin sotakorvaukset aiheuttamistaan tuhoista Itä-Ukrainassa.
Puolueohjelmansa mukaan puolue kannattaa muun muassa seuraavia asioita:
Oligarkien hävittäminen maasta, minkä puolue katsoo estävän Ukrainan kehittymisen korkean teknologian vientimaaksi
Sähköisten terveyspalveluiden, kuten etävastaanoton, käyttöönotto
Verh'ovna Radan edustajien työajan pidentäminen
Ukrainan EU- ja Nato-jäsenyys
Galleria

Puolueen kannatus vuoden 2019 vaaleissa
Puolueen vaalitilaisuus Lvivissä vuonna 2020
Hevosasevelvollisuus Suomessa

Hevosasevelvollisuus Suomessa tarkoitti hevosten ja niiden omistajien velvollisuutta osallistua sotatoimiin.
Säännökset

Hevosasevelvollisuudesta säädettiin Suomessa laki vuonna 1922.
Säännökset > Yleiset säännökset

Kun valtakunnan sotavoima oli muuta tarkoitusta kuin harjoituksia varten määrätty asetettavaksi liikekannalle, sotalaitoksen tarpeisiin kelpaavien hevosten ja ajoneuvojen omistajat olivat velvollisia tarpeen vaatiessa luovuttamaan hevosia ja ajoneuvoja sotalaitokselle valtion varoista maksettavaa korvausta vastaan.
Säännökset > Yleiset säännökset > Hevosasevelvollisuudesta vapautetut

Luovuttamisvelvollisuudesta oli vapautettu tasavallan presidentti hänen yksityisessä käytössään oleviin hevosiin ja ajoneuvoihin nähden; vieraan maan lähettiläs ja lähetystöön kuuluva henkilö sekä vieraan maan ammattikonsuli; sotaväen harjoituksiin vuokrattujen hevosten omistajat; postinkuljettajat niihin hevosiin nähden, jotka postinkuljettamista varten tarvitaan; kestikievaritalojen, kyytiasemien ja kyytipysäkkien isännät sekä kyytiurakoitsijat heidän lainmukaisen kyytivelvollisuutensa täyttämiseen tarvitsemiinsa hevosiin ja ajoneuvoihin nähden; valtio ja kunnat järjestys-, palo- ja puhtaanapitolaitoksiaan varten tarvitsemiinsa hevosiin ja ajoneuvoihin nähden; sekä ne henkilöt, jotka omistivat ainoastaan yhden heidän elinkeinolleen välttämättömän hevosen.
Säännökset > Yleiset säännökset > Hevosten määrä ja luettelot

Valtioneuvosto määräsi jo rauhan aikana sen hevosmäärän, joka puolustuslaitoksen ennestään käytettävinä olevien hevosten lisäksi tarvittiin liikekannallepanon sattuessa. Tämän määrän valtioneuvosto jakoi kuntien kesken hankittavaksi virallisen tilaston mukaan kunnissa ja koko maassa olevien kolme vuotta täyttäneiden hevosten välisessä suhteessa. Valtioneuvostolla oli myös valta määrätä, että jostain valtakunnan osasta sai ottaa enemmän hevosia kuin jakoperusteen mukaan tulisi. Tällainen jako tuli toimittaa vähintään joka kuudes vuosi.
Kuntien oli jätettävä valtioneuvostolle vuosittain laaditut luokitellut luettelot kaikista kunnassa olevista sotakelpoisista hevosista ja ajoneuvoista. Valtioneuvoston tuli vuosittain näiden tietojen perusteella ilmoittaa kunnille, montako kuhunkin luokkaan kuuluvaa hevosta kunnan oli liikekannallepanon sattuessa tuotava sitä varten määrättyyn paikkaan.
Kuntien tuli valtioneuvoston määräyksestä toimitetun tarkastuksen perusteella laatia erottamisluettelot erikseen siitä määrästä hevosia, mikä liikekannallepanon sattuessa ilmoituksen mukaan oli kunnasta tuotava tarjottavaksi. Näiden erottamisluetteloiden laatimista varten sotakelpoisten hevosten omistajat olivat velvollisia ilmoitettuina aikoina tuomaan hevosensa kuntien määräämiin tarkastuspaikkoihin.
Säännökset > Hevosten luovuttaminen sotavoimille

Kun määräys liikekannallepanosta oli annettu, tuli maalaiskunnissa kunnallislautakuntien ja kaupunkikunnissa sekä kauppaloissa maistraattien tai järjestysoikeuksien huolehtia siitä, että asianomaiset hevosten omistajat määräaikana tuovat viimeksi laadittuihin erottamisluetteloihin merkityt ja heidän hallussaan vielä olevat hevoset sitä varten määrättyyn paikkaan.
Sotavoimille luovutettavan hevosen tuli olla hyvässä kengässä ja varustettuna vahvoilla päitsillä marhamintoineen, ja hevosen mukana piti toimittaa kolmen päivän rehu.
Säännökset > Hevosten luovuttaminen sotavoimille > Ottolautakunnat

Valtioneuvosto jakoi valtakunnan yhden tai useamman kunnan käsittäviin hevosottoalueisiin. Kutakin aluetta varten perustettiin ottolautakunta, jonka tehtävänä oli, sotavoimaa liikekannalle asetettaessa, tutkia tarjottavaksi tuotujen hevosten sopivuus sotatarkoituksiin sekä päättää, mitkä tuoduista hevosista, liikekannallepanoa varten säädetyn lukumäärän saavuttamiseksi, oli luovutettava sotavoimien tarpeisiin.
Ottolautakunnan muodosti kolme jäsentä. Yhden jäsenen nimittivät sotilasviranomaiset jo rauhan aikana, ja maaherra nimitti toisen jäsenen. Kolmantena jäsenenä toimi erikseen kutakin kuntaa varten nimitetty luovutusvelvollinen hevosen omistaja aina oman kuntansa hevosia tutkittaessa. Jokaiselle ottolautakunnan jäsenelle määrättiin myös varamies.
Tarjolle tuoduista hevosista otettiin ensiksi tarpeellinen määrä sotakelpoisia ratsuhevosiksi soveltuvia hevosia ja sen jälkeen vapaaehtoisesti luovutettaviksi tarjotut ja hyväksytyt vetohevoset. Jotta ottoalueelta luovutettavien hevosten säädetty lukumäärä olisi saavutettu, otettiin muut hevoset sotakelpoisten hevosten kesken toimitettavan arvonnan perusteella. Jos sotakelpoisten ratsuhevosten ja vapaaehtoisesti luovutettaviksi tarjottujen hevosten lukumäärä oli suurempi kuin ottoalueelta luovutettavien hevosten määrä, otettiin hevosista ainoastaan sotatarkoituksiin sopivimmat.
Säännökset > Korvaus

Siitä päivästä alkaen, kun sotavoimien liikekannalle asettamisesta oli kunnassa kuulutettu, ei viimeksi laadittuihin erottamisluetteloihin merkittyjä hevosia liikekannallepanon kestäessä saanut myydä, lahjoittaa tai vaihtaa, ennen kuin ottolautakunta oli ne tarkastuksensa perusteella ilmoittanut sotatarkoituksiin kelpaamattomiksi taikka kunnallislautakunta, maistraatti tai järjestysoikeus oli antanut siihen luvan.
Valtion oli lunastettava tarvittavat hevoset ottolautakunnan arvioimaan hintaan sekä mukaan luovutetut tarpeet ja rehut. Valtioneuvosto määräsi kulloinkin käypiä hintoja vastaavat luokkarajahinnat, eikä hinta saanut nousta näitä rajahintoja korkeammaksi. Ottotilaisuudessa vapaaehtoisesti luovutettaviksi tarjotuista hevosista suoritettiin 10 %:n korotus määrätylle hinnalle.
Korvaukseksi hevosten tuomisesta ottopaikalle suoritettiin sotilaskyydityksestä annetussa laissa säädetty kyytimaksu. Samanlainen korvaus oli ottopaikkaan tuomisesta suoritettava myös niille hevosten omistajille, jotka määräyksen mukaan olivat tuoneet hevosensa ottopaikalle, mutta joiden hevosia ei ollut otettu sotatarkoituksiin.
Hevosten ja niiden yhteydessä luovutettujen tarpeiden lunastushinnat suoritettiin ottopaikalla joko käteisellä tai sekillä.
Huutilampi (Mäntyharju)

| Huutilampi |
| --- | --- |
Valtiot:  Suomi
Maakunnat:  Etelä-Savo
Kunnat:  Mäntyharju
Koordinaatit:  61°22′02″N, 26°58′17″E
Vesistöalue ja valuma-alueen tietoja
Päävesistöalue:  Kymijoen vesistö (14)
Valuma-alue:  Pyhäveden valuma-alue (14.97)
Laskuoja:  oja Juonikkaan 
Järvinumero:  14.978.1.004
Mittaustietoja
Pinnankorkeus:  93,9 m  
Pituus:  740 m  
Leveys:  460 m  
Rantaviiva:  2,216 km  
Pinta-ala:  11,266 ha  
Saaria:  ei saaria 
 fiHuutilampi 
Huutilampi  on Etelä-Savossa Mäntyharjulla  Tainan lähellä sijaitseva lampi.
Maantietoa

Lampi on 740 metriä pitkä, 460 metriä leveä, ja sen pinta-ala on 11,3 hehtaaria. Lammella ei ole kartan mukaan saaria.  Sen rantaviivan pituus on 2,2 kilometriä.
Vesistösuhteet

Lampi sijaitsee Kymijoen vesistössä (vesistöaluetunnus 14) Mäntyharjun reitin valuma-alueen (14.9) Pyhäveden valuma-alueella (14.97), jonka Tainaveden valuma-alueeseen (14.978) se kuuluu. Lammen vedenpinnan korkeus on 93,9 metriä mpy.
Ilmoituksensiirto

Ilmoituksensiirrolla tarkoitetaan hälytysten (palo- murto- yms) siirtoa puhelinlinjaa pitkin valvottavasta kohteesta vastaanottajalle.
Analogisessa puhelinverkossa siirto tapahtuu ns. DOV-tekniikalla. DOV-tekniikka tarkoittaa informaation siirtoa puhekaistan yläpuolisella taajuuskaistalla. Ensimmäisenä DOV-tekniikkaa kehitti sveitsiläinen Autophon Ag (nykyisin Ascom Ltd). Autophon Ag:llä tekniikan keksi Karl Pichler ja siitä tuli erittäin suosittu ympäri maailmaa levinnyt tekniikka. Tällä tekniikalla toteutettuja verkkoja on käytössä Suomessa jo vuodesta 1970 alkaen. Tuotemerkkeinä ovat TUS 35, TUS 35M (Teletus) ja Infranet. Näitä merkkejä edustaa Suomessa lohjalainen Mikroservis.
If It Don’t Kill You, It Just Makes You Stronger

| If I Don’t Kill You, It Just Makes You Stronger Bruce Willis |
| --- | --- | --- |

Studioalbumin tiedot
 Äänitetty : 1988
 Julkaistu: 20. elokuuta 1989
 Tuottaja(t): Bruce Willis
 Levy-yhtiö: Motown Records
Bruce Willisin muut julkaisut
| The Return of Bruno 1987 | If I Don’t Kill You, It Just Makes You Stronger 1989 | The Universal Master Collection: Bruce Willis 2001 |
If I Don’t Kill You, It Just Makes You Stronger on näyttelijä Bruce Willisin toinen sooloalbumi. Albumi julkaistiin 20. elokuuta 1989. Edellinen levy, The Return of Bruno on kaupallisesti menestyneempi albumi. Tämä on Willisin uusin studioalbumi, ja tämän jälkeen hän on julkaissut vain kokoelmia.
Kappaleet

Pep Talk”
Crazy Mixed-Up World
Turn It up (A Little Louder)
Soul Shake
Here Comes Trouble Again
Save the Last Dance for Me
Blues for Mr. D
Tenth Avenue Tango
Can’t Leave Her Alone
Barnyard Boogie
Aiheesta muualla

If It Don't Kill You It Just Makes You Stronger discogs.com -sivustolla